‘ตายปุ๊บ’เคลมประกันพีเอได้ปั๊บ
ไทยประกันฯนำร่องรายแรกตั้งทีมเฉพาะกิจตรวจชื่อลูกค้า
10 ส.ค. 2554

ไทยประกันฯนำร่องรายแรกตั้งทีมเฉพาะกิจตรวจชื่อลูกค้า
บริษัท ไทยประกันชีวิต รุกบริการใหม่จ่ายสินไหมลูกค้าเสียชีวิตจากอุบัติเหตุส่วนบุคคลภายใน 24 ชม. รายแรก
นายสวัสดิ์ นฤวรวงศ์ ผู้ช่วยกรรมการผู้จัดการ บริษัท ไทยประกันชีวิต เปิดเผยว่า บริษัทได้เปลี่ยนวิธีการจ่ายสินไหมทดแทน (เคลม) กรณีเสียชีวิตจากอุบัติเหตุส่วนบุคคล (พีเอ) ใหม่ โดยจะเป็นฝ่ายรุกแจ้งให้ทายาทและตัวแทนทราบว่าผู้เสียชีวิตมีประกันอยู่กับบริษัทในวงเงินความคุ้มครองเท่าไหร่ ให้เตรียมเอกสารเพื่อมายื่น หากเอกสารครบลูกค้าจะได้รับค่าสินไหมทดแทนทันที
“บริษัทได้ตั้งทีมเฉพาะกิจขึ้นมาทำการตรวจสอบรายชื่อผู้ประสบอุบัติเหตุจากข่าวประจำวัน ทั้งทางทีวี วิทยุ ข่าวท้องถิ่น วิธีนี้ทำให้เราสามารถจ่ายสินไหมให้ลูกค้าได้ภายใน 24 ชั่วโมง นับแต่วันที่ลูกค้าเสียชีวิต จากเดิมรอตัวแทน หรือลูกค้ามายื่นเรื่องแล้วจึงจะเริ่มกระบวนการจ่ายค่าสินไหมทดแทน ใช้เวลาประมาณ 7 วัน” นายสวัสดิ์ กล่าว
นายสวัสดิ์ กล่าวว่า บริษัทเปิดให้บริการใหม่นี้ในช่วงแรกมาตั้งแต่เดือน ม.ค.ที่ผ่านมา สามารถทำได้ตามที่กำหนดไว้มี 14 ราย และกรณีที่ลูกค้าแจ้งเข้ามาเองอีกเดือนละ 2-3 ราย ซึ่งคาดว่าจะเพิ่มสูงขึ้นในช่วงเทศกาลสงกรานต์ โดยเฉลี่ยลูกค้าของบริษัทจะเสียชีวิตช่วงสงกรานต์ประมาณ 30 ราย จากลูกค้าที่ซื้อประกันอุบัติเหตุส่วนบุคคลอย่างเดียวทั้งหมดประมาณ 3 แสนราย
สำหรับเหตุผลที่เริ่มจากการเสียชีวิตจากอุบัติเหตุก่อน เพราะมีความชัดเจนในหลักฐาน ทำให้ลูกค้าได้รับบริการสินไหมที่รวดเร็วขึ้น
นอกจากนี้ ประมาณไตรมาส 3-4 บริษัทจะเปิดบริการให้ลูกค้าสามารถออกจากโรงพยาบาล และย้ายฉุกเฉินไปโรงพยาบาลอื่นได้ตลอด 24 ชั่วโมง โดยไม่ต้องสำรองจ่าย จากปัจจุบันที่ลูกค้าจะใช้ระบบแฟกซ์เคลมในเวลาทำการ 08.00-20.00 น. หากหลังเวลานั้นต้องรอวันใหม่ หรือสำรองจ่ายก่อน
นายสวัสดิ์ กล่าวว่า ปัจจุบันบริการดังกล่าวใช้กับผู้ป่วยนอก โดยโรงพยาบาลในเครือข่าย 130 แห่ง ได้เข้าตรวจสอบสิทธิค่ารักษาลูกค้าตามกรมธรรม์ผ่านเว็บของบริษัทได้ตลอด 24 ชั่วโมง ทางโรงพยาบาลสามารถให้ข้อมูลลูกค้าได้ว่าเหลือวงเงินค่ารักษาพยาบาลอีกเท่าไหร่ จะต้องจ่ายเพิ่มอีกเท่าไหร่
ทั้งนี้ การจ่ายสินไหมทดแทนผ่านทางคู่สัญญา เฉลี่ยวันละ 300 ราย ส่วนการจ่ายสินไหมทดแทนผ่านตัวแทน เฉลี่ยเดือนละ 4 หมื่นราย